 

**בבית הדין הצבאי המחוזי**

**במחוז שיפוטי מרכז**

**בפני סגנית הנשיא:** **סא"ל סיגל טורג'מן חזן**

בעניין: התובע הצבאי (ע"י ב"כ, רס"ן (במיל') מלי גבאי)

 נגד

הנאשמת :X/XXX רב"ט נ' צ' ס' (ע"י ב"כ, סרן נתנאל אזולאי)

**הכרעת - דין**

על פי הודאתה מורשעת הנאשמת בעבירה של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, החזקת כלים, ולפי סעיף 10 סיפא לפקודה וסירוב להיבדק לשם גילוי בשימוש בסמים מסוכנים, לפי סעיפים 127א ו250א לחוק השיפוט הצבאי, התשט"ו- 1955 בהתאם לכתב האישום ולפרטים הנוספים.

1. **ניתנה היום, כ"ט בטבת תשפ"ד, 10.01.2024, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**סגנית הנשיא**

**גזר - דין**

הנאשמת הורשעה על פי הודאתה בשלוש עבירות, שתיים מתייחסות לשימוש בסם מסוכן בשתי הזדמנויות ביחידה והחזקת כלים משהחזיקה בנייר מקופל מקססה וקופסא עם שרידי סם ביחידה. העבירה השלישית מתייחסת לסירוב להיבדק לשם גילוי שימוש בסמים מסוכנים כאשר נלקחה לחקירה בעניינה, אז הורתה קש"ב בצו כי עליה להידגם.

החיילת התגייסה לשירות סדיר ביום 30.10.2021 ושירתה כמנהלת רשת עד ליום 06.11.2023.

הצדדים התייחסו לחומרת העבירה של שימוש והחזקה בסמים וכלים בתוככי היחידה הצבאית תוך סירוב למסור דגימת שתן נוכח החשד לביצוע עבירות אלו. יחד עם זאת, התחשבו בוויתור ההגנה על טענות ראייתיות תוך חיסכון בזמן שיפוטי, נסיבותיה האישיות והמשפחתיות, השלמת שירותה הסדיר. נוכח כל המכלול מצאתי את הסכמת הצדדים ראויה והחלטתי לאשרה.

**על הנאשמת נגזרים, אפוא, העונשים הבאים:**

1. **חמישה (5) ימי מאסר לריצוי בפועל, שיימנו החל מיום מעצרה, אותם סיימה לרצות עם שחרורה ממעצר.**
2. **עונש מאסר מותנה בן תשעים (90) ימים למשך שלוש (3) שנים, שלא תעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן שלושים (30) ימים למשך שנתיים (2), לבל תעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם תעבור עבירה לפי פקודת מטכ"ל 33.0220, למעט בגין שתיית משקה משכר.**
4. **קנס בסך אלפיים (2,000) ₪ לטובת קרן החילוט. מסכום זה יקוזז סכום בסך אלף (1,000) ₪ מתוך ההפקדה שהפקידה עם שחרורה ממעצר. יתרת הקנס בסך אלף (1,000) ₪ תשולם על ידי הנאשמת בתשלום אחד (1) היום באשראי לפי פרטים שתעביר המזכירות.**
5. **שמונים ותשעה (89) ימי פסילה מלקבל ומלהחזיק רישיונות נהיגה צבאיים ואזרחיים החל מהיום. הנאשמת לא נדרשת בהפקדה כיוון שהצהירה שאין היא מחזיקה ברישיונות כלל.**
6. **הורדה לדרגת טוראי.**

**כלל התנאים המגבילים שהוטלו על הנאשמת בהחלטה מיום 09.11.2023 בטלים.**

1. **זכות ערעור כחוק.**
2. **ניתן היום, כ"ט בטבת תשפ"ד, 10.01.2024, והודע בפומבי ובמעמד הצדדים.**

 **\_\_\_\_\_\_\_\_\_\_\_\_**

 **סגנית הנשיא**

**נערך על ידי : ס.ש**

**בתאריך: 31.01.2024**

**חתימת המגייה: סגן שיר בן- ארמון**